CELEX: 52017PC0603
Language: mt
Date: 2017-10-19
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fl-għoxrin laqgħa ordinarja tal-Partijiet Kontraenti għall-Konvenzjoni għall-protezzjoni tal-ambjent tal-baħar u r-reġjun kostali tal-Mediterran, fir-rigward ta’ proposta biex jiġi emendat l-Anness II tal-Protokoll dwar żoni protetti b’mod speċjali u d-diversità bijoloġika fil-Mediterran

IL-KUMMISSJONI EWROPEA
            Brussell, 19.10.2017
            COM(2017) 603 final
            2017/0263(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fl-għoxrin laqgħa ordinarja tal-Partijiet Kontraenti għall-Konvenzjoni għall-protezzjoni tal-ambjent tal-baħar u r-reġjun kostali tal-Mediterran, fir-rigward ta’ proposta biex jiġi emendat l-Anness II tal-Protokoll dwar żoni protetti b’mod speċjali u d-diversità bijoloġika fil-Mediterran
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-Deċiżjoni li tistabbilixxi l-pożizzjoni li għandha tiġi adottata f’isem l-Unjoni waqt l-Għoxrin Laqgħa Ordinarja tal-Partijiet Kontraenti għall-Konvenzjoni ta’ Barċellona dwar l-emendi tal-Anness II tal-Protokoll dwar Żoni Protetti b’mod Speċjali u d-Diversità Bijoloġika fil-Mediterran.
            
            
               2.Kuntest tal-proposta
            
            
               2.1.Il-Konvenzjoni ta’ Barċellona u l-Protokolli
            
            
               Il-Konvenzjoni ta’ Barċellona għall-protezzjoni tal-ambjent tal-baħar u r-reġjun kostali tal-Mediterran (“il-Konvenzjoni ta’ Barċellona”) għandha l-għan li tiżgura l-ġestjoni sostenibbli tar-riżorsi naturali tal-baħar u tal-art u li tipproteġi l-ambjent tal-baħar u ż-żoni kostali, permezz tal-prevenzjoni, it-tnaqqis u t-tneħħija tat-tniġġis. Il-Konvenzjoni ta’ Barċellona daħlet fis-seħħ fid-9 ta’ Lulju 2004. 
            
            
               Seba’ Protokolli li jindirizzaw aspetti speċifiċi ta’ konservazzjoni ambjentali fil-Mediterran jikkompletaw il-Konvenzjoni ta’ Barċellona, inkluż il-Protokoll dwar Żoni Protetti b’mod Speċjali u d-Diversità Bijoloġika fil-Mediterran (adottat fl-1995, li jissostitwixxi l-Protokoll relatat tal-1982) u l-Annessi tagħha. 
            
            
               L-Unjoni Ewropea hija Parti għall-Konvenzjoni ta’ Barċellona
                  1
                u l-Protokolli tagħha
                  2
               . L-Italja, il-Greċja, Spanja, Franza, is-Slovenja, Malta, Ċipru u l-Kroazja huma wkoll Partijiet għal din il-Konvenzjoni u l-Protokolli tagħha, flimkien ma’ 13-il pajjiż tal-Mediterran li mhumiex fl-UE.
            
            
               2.2.L-Għoxrin Laqgħa Ordinarja tal-Partijiet Kontraenti 
            
            
               L-Għoxrin Laqgħa Ordinarja tal-Partijiet Kontraenti tal-Konvenzjoni ta’ Barċellona se ssir bejn is-17 u l-20 ta’ Diċembru 2017 f’Tirana, l-Albanija. 
            
            
               Fil-Laqgħa tal-Partijiet se tintalab deċiżjoni, inter alia, dwar att li għandu effetti legali, b’mod partikolari proposta biex jiġi emendat l-Anness II (Lista ta’ Speċi fil-Periklu jew Mhedda) tal-Protokoll dwar Żoni Protetti b’mod Speċjali u d-Diversità Bijoloġika fil-Mediterran (“il-Protokoll”).
            
            
               Il-proċedura deskritta fl-Artikolu 23 tal-Konvenzjoni ta’ Barċellona tapplika għall-adozzjoni ta’ kwalunkwe emenda għall-Annessi ta’ protokoll. Emendi bħal dawn għandhom jiġu adottati b’vot ta’ maġġoranza ta’ tliet kwarti tal-Partijiet Kontraenti għall-Protokoll. F’konformità mal-Artikolu 25 tal-Konvenzjoni ta’ Barċellona, il-Komunità Ekonomika Ewropea [...] għandha teżerċita d-dritt tagħha li tivvota b’għadd ta’ voti daqs l-għadd tal-Istati Membri tagħha li huma Partijiet Kontraenti għal din il-Konvenzjoni u għal protokoll wieħed jew aktar; il-Komunità Ekonomika Ewropea […] m’għandhiex teżerċita d-dritt tal-vot tagħhom f’dawk il-każi meta l-Istati Membri kkonċernati jkunu eżerċitaw il-vot tagħhom, u vice versa. 
            
            
               2.3.L-emendi previsti tal-Anness II tal-Protokoll
            
            
               Waqt l-Għoxrin Laqgħa Ordinarja tal-Partijiet Kontraenti tal-Konvenzjoni ta’ Barċellona, bejn is-17 u l-20 ta’ Diċembru 2017, il-Partijiet għandhom jadottaw emendi għall-Anness II tal-Protokoll (iktar ’il quddiem “l-att previst”).
            
            
               Il-finijiet tal-att previst huma li:
            
            
               - mal-lista tal-ispeċijiet fl-Anness II tal-Protokoll, jinżdiedu erba’ speċijiet ġodda ta’ Anthozoa (klassi ta’ invertebrati tal-baħar, inkluż il-qroll), jiġifieri Isidella elongata, Dendrophyllia cornigera, Dendrophyllia ramea u Desmophyllum dianthus, 
            
            
               - jiġu aġġornati d-denominazzjonijiet ta’ għadd ta’ speċijiet ta’ għasafar tal-baħar u kostali, minħabba l-bidliet tassonomiċi li seħħew mill-aħħar emendi tal-Annessi tal-Protokoll. 
            
            
               L-att previst għandu jsir vinkolanti fuq il-partijiet skont l-Artikolu 29 tal-Konvenzjoni ta’ Barċellona, li jipprovdi li [kull] protokoll għal din il-Konvenzjoni għandu jkun vinkolanti [...] fuq il-Partijiet Kontraenti għall-protokoll inkwistjoni, u l-Artikolu 23, li jistipula li l-Annessi ta’ din il-Konvenzjoni jew ta’ kwalunkwe protokoll għandhom jiffurmaw parti integra ta’ din il-Konvenzjoni jew ta’ protokoll bħal dan, kif ikun il-każ.
            
            
               3.Pożizzjoni li għandha tiġi adottata f’isem l-Unjoni
            
         
         
            
               Il-Protokoll jistabbilixxi Lista ta’ Speċi fil-Periklu jew Mhedda u Lista ta’ Speċi li l-Isfruttar tagħhom hu Rregolat (Artikolu 12). Dawn iż-żewġ listi rispettivament jikkostitwixxu l-Annessi II u III tal-Protokoll. Il-Partijiet Kontraenti għandhom l-obbligu li jadottaw miżuri miftiehma biex jiżguraw il-protezzjoni u l-konservazzjoni ta’ speċijiet ta’ annimali u ta’ pjanti li jidhru f’dawn l-annessi. 
            
            
               L-att previst l-ewwel jipproponi li tiġi aġġornata d-denominazzjoni ta’ għadd ta’ speċijiet ta’ għasafar tal-baħar u kostali, minħabba l-bidliet tassonomiċi li seħħew mill-aħħar emendi tal-Annessi tal-Protokoll. Dawn ma jikkostitwixxux emendi sostanzjali jew materjali iżda sempliċement jagħtu l-ismijiet aġġornati tal-ispeċijiet diġà fuq il-lista. 
            
            
               It-tieni, l-att previst jipproponi li mal-lista tal-ispeċi fl-Anness II tal-Protokoll, jinżdiedu erba’ speċijiet ġodda ta’ Anthozoa (klassi ta’ invertebrati tal-baħar, inkluż il-qroll), jiġifieri Isidella elongata, Dendrophyllia cornigera, Dendrophyllia ramea u Desmophyllum dianthus,
            
            
               Din it-tieni proposta kienet diskussa fil-korp tekniku rilevanti skont il-Konvenzjoni, waqt t-13-il laqgħa tal-punti fokali għall-Protokoll, fejn l-UE kienet rappreżentata. 
            
            
               L-erba’ speċijiet tal-qroll ikkonċernati huma preżenti f’tip ta’ ħabitat ta’ interess Komunitarju “Skollijet” li l-konservazzjoni tagħhom teħtieġ in-nominazzjoni ta’ żoni speċjali ta’ konservazzjoni
                  3
                skont l-Anness I tad-Direttiva dwar il-Ħabitats
                  4
               . B’mod partikolari, il-Manwal ta’ Interpretazzjoni tal-Ħabitats tal-Unjoni Ewropea
                  5
                jinkludi bħala speċijiet li jifformaw l-iskoll Mediterranju l-komunità ekoloġika Dendrophyllia ramea, il-komunità Dendrophyllia cornigera , il-facies ta’ Isidella elongata, u l-komunitajiet tal-qroll abjad bħal dawk ta’ Lophelia pertusa u ta’ Madrepora oculata (li huwa magħruf li magħha hija assoċjata l-ispeċi Desmophyllum dianthus). L-erba’ speċijiet huma rikonoxxuti bħala mhedda fil-Lista Ħamra tal-Mediterran tal-Ispeċi fil-Periklu
                  6
                (Dendrophyllia ramea bħalissa hija klassifikata bħala vulnerabbli; Dendrophyllia corniger u Desmophyllum dianthus jinsabu fil-periklu; u Isidella elongate hija f’periklu b’mod serju u hija kkunsidrata bħala kważi endemika). Tlieta minn fost l-ispeċijiet ikkonċernati (D. ramea, D. cornigera u D. dianthus ) jappartjenu għal grupp ta’ Scleractinia inklużi fl-Appendiċi II tal-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu u għalhekk fl-Anness B tar-Regolament tal-Kunsill (KE) Nru 338/97
                  7
                (Ir-Regolament dwar il-Kummerċ fl-Ispeċi Selvaġġi). L-erba’ speċijiet Anthozoa huma esposti għal bosta impatti antropoġeniċi fil-Baħar Mediterran bħat-tkarkir tal-qiegħ, is-sajd bil-konz tal-qiegħ il-baħar, l-effetti ta’ sustanzi inkwinanti, tat-titqib, tat-tisħin globali jew tal-aċidifikazzjoni tal-oċeani. Il-kapaċità ta’ rkupru tagħhom tista’ tkun baxxa ħafna, minħabba rati ta’tkabbir relattivament bil-mod, minħabba rati baxxi ta’ kapaċità ta’ tixrid, u minħabba t-tul ta’ ħajja relattivament twil. Anki jekk l-informazzjoni xjentifika relatata mal-popolazzjoni tal-erba’ speċijiet huwa skars, ir-rekords disponibbli tal-popolazzjoni jew l-osservazzjonijiet kwalitattivi jindikaw rigressjoni allarmanti ta’ ħabitats u/jew ta’ tnaqqis fil-popolazzjoni.
            
            
               L-appoġġ għal dawn il-proposti mill-UE jiżgura l-konsistenza bejn l-azzjoni interna u esterna tagħha. 
            
            
               L-UE hija impenjata f’kooperazzjoni internazzjonali għall-protezzjoni tal-bijodiversità f’konformità mal-Artikolu 191(1) tat-TFUE u skont l-Artikolu 5 tal-Konvenzjoni tan-Nazzjonijiet Uniti dwar id-Diversità Bijoloġika (Convention on Biological Diversity/CBD), u d-deċiżjonijiet li ttieħdu waqt l-għaxar, it-tnax u t-tlettax-il-Konferenza tal-Partijiet għas-CBD li saru f’Nagoya fl-2010
                  8
               , f’Pyeongchang, fl-2014
                  9
                u fil-Messiku, fl-2016. F’dan ir-rigward, l-ispeċijiet proposti għall-inklużjoni huma b’mod partikolari kkonċernati mid-Deċiżjoni XIII/11
                  10
                tat-tlettax-il Konferenza tal-Partijiet għas-CBD li tippromwovi l-implimentazzjoni ta’ skema volontarja ta’ pjan ta’ ħidma speċifiku dwar il-bijodiversità f’żoni tal-ilma kiesaħ, bl-għan fost l-oħrajn li tinżamm u tissaħħaħ ir-reżiljenza tal-ekosistemi f’żoni tal-ilma kiesaħ. 
            
            
               Din il-proposta hija konformi wkoll mat-tħassib espress fil-Konferenza tan-Nazzjonijiet Uniti dwar l-Iżvilupp Sostenibbli fl-2012, dwar il-vulnerabbiltà sinifikanti tal-iskollijiet tal-qroll u tal-mangrovji għall-impatti, inkluż mit-tibdil fil-klima, mill-aċidifikazzjoni tal-oċeani, mis-sajd żejjed, mill-prattiki distruttivi tas-sajd u mit-tniġġis, u l-impenn li ttieħed f’dik l-istess Konferenza, favur l-appoġġ tal-kooperazzjoni internazzjonali bl-għan li jitħarsu l-iskollijiet tal-qroll u l-ekosistemi tal-mangrovji u r-realizzazzjoni tagħhom għall-benefiċċji soċjali, ekonomiċi u ambjentali kif ukoll l-iffaċilitar tal-kollaborazzjoni teknika u l-kondiviżjoni volontarja ta’ informazzjoni. 
            
            
               Tikkontribwixxi wkoll għall-kisba tal-Għan tal-Iżvilupp Sostenibbli 14.2, li sal-2020 jimmira għall-ġestjoni sostenibbli u l-protezzjoni tal-ekosistemi tal-baħar u kostali sabiex jiġu evitati impatti negattivi sinifikanti inkluż permezz tat-tisħiħ tar-reżiljenza tagħhom u t-teħid ta’ azzjoni għar-restawr tagħhom, għall-kisba ta’ oċeani produttivi u f’saħħithom.
            
            
               Fid-dawl ta’ dan kollu, jenħtieġ li l-Unjoni Ewropea tappoġġa l-proposta biex l-Anness II tal-Protokoll jiġi emendat. 
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  11
               .
            
            
               4.1.2.Applikazzjoni għal dan il-każ
            
            
               L-att li l-Laqgħa tal-Partijiet Kontraenti għall-Konvenzjoni ta’ Barċellona qed tintalab tadotta, jikkostitwixxi att li jkollu effetti legali. L-att previst se jkun vinkolanti skont id-dritt internazzjonali f’konformità mal-Artikoli 23 u 29 tal-Konvenzjoni ta’ Barċellona. Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. 
            
         
         
            
               4.2.2.Applikazzjoni għal dan il-każ
            
            
               L-objettiv u l-kontenut tal-att previst jirrigwardaw l-ambjent. Għalhekk il-bażi ġuridika sostantiva tad-deċiżjoni proposta hija l-Artikolu 192(1) tat-TFUE.  
            
            
               4.3.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-Artikolu 192(1) flimkien mal-Artikolu 218(9) tat-TFUE.
            
            
               2017/0263 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni Ewropea, fl-għoxrin laqgħa ordinarja tal-Partijiet Kontraenti għall-Konvenzjoni għall-protezzjoni tal-ambjent tal-baħar u r-reġjun kostali tal-Mediterran, fir-rigward ta’ proposta biex jiġi emendat l-Anness II tal-Protokoll dwar żoni protetti b’mod speċjali u d-diversità bijoloġika fil-Mediterran
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Konvenzjoni għall-protezzjoni tal-ambjent tal-baħar u r-reġjun kostali tal-Mediterran (“il-Konvenzjoni ta’ Barċellona”) ġiet konkluża mill-Komunità skont id-Deċiżjoni tal-Kunsill 1999/802/KE
                  12
                u daħlet fis-seħħ fid-9 ta’ Lulju 2004.
            
            
               (2)Barra minn hekk, l-Unjoni hija Parti għall-Protokoll dwar żoni protetti b’mod speċjali u d-diversità bijoloġika fil-Mediterran (“il-Protokoll”), li ġie konkluż mill-Komunità skont id-Deċiżjoni tal-Kunsill 1999/800/KE
                  13
                u daħal fis-seħħ fit-12 ta’ Diċembru 1999.
            
            
               (3)Skont l-Artikolu 18 tal-Konvenzjoni ta’ Barċellona, waħda mill-funzjonijiet tal-laqgħat tal-Partijiet Kontraenti hija li tadotta, tirrevedi u temenda kif meħtieġ l-Annessi ta’ dik il-Konvenzjoni u tal-protokolli. 
            
            
               (4)L-għoxrin laqgħa ordinarja tal-Partijiet Kontraenti għall-Konvenzjoni ta’ Barċellona, hija skedata li sseħħ mis-17 sal-20 ta’ Diċembru 2017. Fost il-punti fuq l-aġenda, il-laqgħa għandha tadotta emendi tal-Anness II tal-Protokoll. 
            
            
               (5)L-għan ta’ dawn l-emendi huwa li jżidu erba’ speċijiet Anthozoa ġodda (Isidella elongata, Dendrophyllia cornigera, Dendrophyllia ramea u Desmophyllum dianthus) mal-lista ta’ speċijiet imsemmija fl-Anness II tal-Protokoll, u li jiġu aġġornati d-denominazzjonijiet ta’ għadd ta’ speċijiet ta’ għasafar tal-baħar u kostali f’dik il-lista fid-dawl ta’ ċerti bidliet tassonomiċi li seħħew mill-aħħar emendi tal-Annessi tal-Protokoll.
            
            
               (6)Huwa xieraq li tiġi stabbilita l-pożizzjoni li għandha tiġi adottata f’isem l-Unjoni fl-għoxrin laqgħa ordinarja tal-Partijiet Kontraenti għall-Konvenzjoni ta’ Barċellona, minħabba li l-emendi tal-Anness II tal-Protokoll se jkunu vinkolanti għall-Unjoni.
            
            
               (7)L-erba’ speċijiet Anthozoa proposti għall-inklużjoni fl-Anness II tal-Protokoll huma preżenti f’tipi ta’ ħabitat naturali ta’ interess Komunitarju li l-konservazzjoni tagħhom teħtieġ in-nominazzjoni ta’ żoni speċjali ta’ konservazzjoni kif stipulati fl-Anness I tad-Direttiva tal-Kunsill 92/43/KEE
                  14
               . Tlieta minn dawn l-ispeċijiet huma wkoll inklużi fl-Appendiċi II tal-Konvenzjoni dwar il-Kummerċ Internazzjonali fi Speċijiet Ipperikolati ta’ Fawna u Flora Selvaġġi li hija implimentata fl-Unjoni bis-saħħa tal-Anness B tar-Regolament tal-Kunsill (KE) Nru 338/97
                  15
               . Huwa magħruf li l-ispeċijiet kollha proposti għall-inklużjoni huma mhedda fil-Baħar Mediterran u għalhekk jinsabu fil-bżonn tal-protezzjoni mtejba kontra l-attivitajiet tal-bniedem prevista fil-Protokoll. 
            
            
               (8)Billi l-proposta għad-deċiżjoni waqt l-għoxrin laqgħa ordinarja tal-Partijiet Kontraenti għall-Konvenzjoni ta’ Barċellona hija għall-emenda tal-Anness II tal-Protokoll, huwa xieraq li wara l-adozzjoni tagħha tiġi ppubblikata f’Il-Ġurnal Uffiċjali tal-Unjoni Ewropea.
            
         
         
            
               (9)Waqt l-għoxrin laqgħa ordinarja tal-Partijiet Kontraenti għall-Konvenzjoni ta’ Barċellona, l-Unjoni għandha tkun irrappreżentata mill-Kummissjoni skont l-Artikolu 17(1) tat-Trattat dwar l-Unjoni Ewropea (TUE). L-Istati Membri għandhom jappoġġaw il-pożizzjoni tal-Unjoni f’konformità mal-Artikolu 4(3) TUE,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tiġi adottata, f’isem l-Unjoni Ewropea, fl-għoxrin laqgħa ordinarja tal-Partijiet Kontraenti għall-Konvenzjoni għall-protezzjoni tal-ambjent tal-baħar u r-reġjun kostali tal-Mediterran (“il-Konvenzjoni ta’ Barċellona”) għandha tkun li tappoġġa l-proposta għal deċiżjoni li temenda l-Anness II tal-Protokoll dwar żoni protetti b’mod speċjali u d-diversità bijoloġika fil-Mediterran (“il-Protokoll”) fir-rigward ta’:
            
            
               (1)iż-żieda ta’ dawn l-ispeċijiet li ġejjin:
            
            
               –Dendrophyllia cornigera,
            
            
               –Dendrophyllia ramea,
            
            
               –Desmophyllum dianthus, 
            
            
               –Isidella elongata;
            
            
               (2)il-bidliet li saru fid-denominazzjonijiet ta’ speċijiet ta’ għasafar tal-baħar u tal-kosta minħabba bidliet tassonomiċi huma stabbiliti fl-Anness.
            
            
               Artikolu 2
            
            
               Wara l-adozzjoni tagħha, id-deċiżjoni msemmija fl-Artikolu 1 għandha tiġi ppubblikata f’Il-Ġurnal Uffiċjali tal-Unjoni Ewropea.
            
            
               Artikolu 3 
            
            
               Din id-Deċiżjoni hija indirizzata lill-Kummissjoni u lill-Istati Membri.
            
            
               Magħmul fi Brussell,
            
            
               
                     F’isem il-Kunsill
               
               
                     Il-President
               
            
         
         
            
                  
                     (1)
                  Id-Deċiżjoni tal-Kunsill 77/585/KEE tal-25 ta’ Lulju 1977 li tikkonkludi l-Konvenzjoni għall-protezzjoni tal-Baħar Mediterran mit-tniġġis u l-Protokoll għall-prevenzjoni tat-tniġġiż tal-Baħar Mediterran bir-rimi tal-iskart minn bastimenti u vetturi tal-ajru (ĠU L 240, 19.9.1977, p. 1) u d-Deċiżjoni tal-Kunsill 1999/802/KE tat-22 ta’ Ottubru 1999 dwar l-aċċettazzjoni tal-emendi għall-Konvenzjoni dwar il-Protezzjoni tal-Baħar Mediterran kontra t-Tniġġis u għall-Protokoll dwar il-Prevenzjoni tat-Tniġġis li jseħħ mir-Rimi tal-Vapuri u tal-Ajruplani (Konvenzjoni ta’ Barċellona) (ĠU L 322, 14.12.1999, p. 32).
               
               
                  
                     (2)
                  Id-Deċiżjoni tal-Kunsill 1999/800/KE tat-22 ta’ Ottubru 1999 dwar il-konklużjoni tal-Protokoll li jikkonċerna żoni protetti b’mod speċjali u d-diversità bijoloġika fil-Mediterran, u dwar l-aċċettazzjoni tal-annessi ta’ dak il-Protokoll (Konvenzjoni ta’ Barċellona), (ĠU L 322, 14.12.1999, p. 1). 
               
               
                  
                     (3)
                  Żoni speċjali ta’ konservazzjoni kif definiti fl-Artikolu 1(l) tad-Direttiva dwar il-Ħabitats tfisser siti ta’ importanza Komunitarja nnominati mill-Istati Membri permezz ta’ att statutorju, amministrattiv u/jew kuntrattwali li bih il-miżuri ta’ konservazzjoni meħtieġa huma applikati għall-manteniment jew għar-restawr, fi stat ta’ konservazzjoni favorevoli, tal-ħabitats naturali u/jew tal-popolazzjonijiet tal-ispeċijiet li għalihom is-sit ġie nnominat.
               
               
                  
                     (4)
                  Id-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa (ĠU L 206, 22.7.1992, p. 7).
               
               
                  
                     (5)
                  Interpretation Manual of European Union Habitats – EUR28 (Il-Manwal ta’ Interpretazzjoni tal-Ħabitats tal-Unjoni Ewropea – EUR28), adottat mill-Kumitat tal-Ħabitats fl-4 ta’ Ottubru 1999 (il-verżjoni EUR15) u emendat l-aħħar f’April 2013 
                  http://ec.europa.eu/environment/nature/legislation/habitatsdirective/docs/Int_Manual_EU28.pdf
                  .
               
               
                  
                     (6)
                  
                  http://www.iucnredlist.org/initiatives/mediterranean
               
               
                  
                     (7)
                  Ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom (ĠU L 61, 3.3.1997, p. 1).
               
               
                  
                     (8)
                  Dec. X/2, il-Pjan Strateġiku għall-Bijodiversità 2011-2020 u l-Miri tal-Bijodiversità ta’ Aichi (Strategic Plan for Biodiversity 2011-2020 and the Aichi Biodiversity Targets), inkluża l-Mira ta’ Aichi nru 10 rigward il-Bijodiversità, li skonthom sal-2015, jitnaqqsu kemm jista’ jkun id-diversi pressjonijiet antropoġeniċi fuq l-iskollijiet tal-qroll, u fuq ekosistemi vulnerabbli oħra li ntlaqtu mit-tibdil fil-klima jew mill-aċidifikazzjoni tal-oċean, sabiex jinżammu l-integrità u l-funzjonament tagħhom.
               
               
                  
                     (9)
                  Dec. XII/23, l-Anness bit-titolu Azzjonijiet ta’ prijorità biex jintlaħaq l-Objettiv 10 tal-Aichi rigward il-Bijodiversità għall-iskollijiet tal-qroll u l-ekosistemi assoċjati mill-qrib, (Priority actions to achieve Aichi Biodiversity Target 10 for coral reefs and closely associated ecosystems).
               
               
                  
                     (10)
                  Dec.XIII/11, Pjan ta’ ħidma speċifiku volontarju dwar il-bijodiversità f’żoni tal-ilma kiesaħ fl-ambitu ġurisdizzjonali tal-konvenzjoni. (Voluntary specific workplan on biodiversity in cold-water areas within the jurisdictional scope of the convention.)
               
               
                  
                     (11)
                  Il-Kawża C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafi 61–64. 
               
               
                  
                     (12)
                  Id-Deċiżjoni tal-Kunsill 1999/802/KE tat-22 ta’ Ottubru 1999 dwar l-aċċettazzjoni tal-emendi għall-Konvenzjoni dwar il-Protezzjoni tal-Baħar Mediterran kontra t-Tniġġis u għall-Protokoll dwar il-Prevenzjoni tat-Tniġġis li jseħħ mir-Rimi tal-Vapuri u tal-Ajruplani (ĠU L 322, 14.12.1999, p. 32). 
               
               
                  
                     (13)
                  Id-Deċiżjoni tal-Kunsill 1999/800/KE tat-22 ta’ Ottubru 1999 dwar il-konklużjoni tal-Protokoll li jikkonċerna żoni protetti b’mod speċjali u d-diversità bijoloġika fil-Mediterran, u dwar l-aċċettazzjoni tal-annessi ta’ dak il-Protokoll (Konvenzjoni ta’ Barċellona) (ĠU L 322, 14.12.1999, p. 1). 
               
               
                  
                     (14)
                  Id-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa (ĠU L 206, 22.7.1992, p. 7).
               
               
                  
                     (15)
                  Ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom (ĠU L 61, 3.3.1997, p. 1).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 19.10.2017
            COM(2017) 603 final
            ANNESS
            tad-
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fl-għoxrin laqgħa ordinarja tal-Partijiet Kontraenti għall-Konvenzjoni għall-protezzjoni tal-ambjent tal-baħar u r-reġjun kostali tal-Mediterran, fir-rigward ta’ proposta biex jiġi emendat l-Anness II tal-Protokoll dwar żoni protetti b’mod speċjali u d-diversità bijoloġika fil-Mediterran
            
               
         
         
            
               ANNESS
            
            
               tad-
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni Ewropea, fl-għoxrin laqgħa ordinarja tal-Partijiet Kontraenti għall-Konvenzjoni għall-protezzjoni tal-ambjent tal-baħar u r-reġjun kostali tal-Mediterran, fir-rigward ta’ proposta biex jiġi emendat l-Anness II tal-Protokoll dwar żoni protetti b’mod speċjali u d-diversità bijoloġika fil-Mediterran
            
            
               Anness
            
            
               Lista tal-bidliet tassonomiċi li saru għall-speċijiet tal-baħar u kostali tal-Anness II tal-Protokoll dwar żoni protetti b’mod speċjali u d-diversità bijoloġika fil-Mediterran
            
            
            
               L-aġġornameti tassonomiċi li ġejjin marbuta mad-denominazzjoni jew mal-klassifikazzjoni tal-ispeċijiet tal-baħar u kostali huma proposti għall-Anness II tal-Protokoll dwar żoni protetti b’mod speċjali u d-diversità bijoloġika fil-Mediterran (“il-Protokoll”): 
            
            
               (1)L-ispeċijiet li ġejjin ġew assoċjati ma’ grupp tassonomiku differenti:
            
            
               –“Fucus virsoides J. Agardh” ġie ttrasferit mill-filum “Rhodophyta” għall-filum “Heterokontophyta”
            
            
               –“Kallymenia spathulata (J. Agardh) P.G. Parkinson” ġie ttrasferit mill-filum “Heterokontophyta” għall-filum “Rhodophyta”
            
            
               (2)L-ispeċijiet li ġejjin tneħħew mill-kategorija “Aves”:
            
            
               –“Hydrobates pelagicus (Linnaeus, 1758)”
            
            
               –“Phalacrocorax aristotelis (Linnaeus, 1761)”
            
            
               –“Phalacrocorax pygmeus (Pallas, 1773)” 
            
            
               –“Phoenicopterus ruber (Linnaeus, 1758)”
            
            
               –“Sterna albifrons (Pallas, 1764)”
            
            
               –“Sterna bengalensis (Lesson, 1831)”
            
            
               –“Sterna caspia (Pallas, 1770)” 
            
         
         
            
               –“Sterna nilotica (Gmelin, JF, 1789)” 
            
            
               –“Sterna sandvicensis (Latham, 1878)”
            
            
               Filwaqt li l-ispeċijiet li ġejjin żdiedu mal-istess kategorija: 
            
            
               –“Hydrobates pelagicus ssp. melitensis (Schembri, 1843)” 
            
            
               –“Phalacrocorax aristotelis ssp. desmarestii (Payraudeau, 1826)” 
            
            
               –“Microcarbo pygmaeus (Pallas, 1773)” 
            
            
               –“Phoenicopterus roseus (Pallas, 1811)” 
            
            
               –“Sternula albifrons (Pallas, 1764)” 
            
            
               –“Thalasseus bengalensis (Lesson, 1831)” 
            
            
               –“Hydroprogne caspia (Pallas, 1770)” 
            
            
               –“Gelochelidon nilotica (Gmelin, JF, 1789)” 
            
            
               –“Thalasseus sandvicensis (Latham, 1878)”